送袁著作守徽州
作者：戴栩
朝代：宋

paragraphs: 明月峩進賢，飛霞粲朝服。
歸着萊氏斑，堂前問凉燠。
肘旁一印懸，字刻新安牧。
清時寶靜恬，頹俗迷返復。
而君膝上傳，賸此名節馥。
頳鯉躍天池，羣鯫蕩相逐。
中廼有一鱗，不洄亦不洑。
驪龍雷電威，閃光注兩目。
未知豢者誰，欲使同豭鶩。
君家此二圖，厥理探已熟。
翩然九門去，飫爾萬家福。
風移戶賦稠，雨足山苗彧。
一將蘭芸香，盡洗筩缿牘。
手別阻齊房，心期屬帆軸。
昔聞孔敬康，埋采彼深谷。
遲君膏覲車，後乘載幽獨。